open-index/open-wikipedia-markdown huggingface dataset:
Naujamiestis (Vilnius)

**Naujamiestis** − Vilniaus miesto dalis, esanti centre, kairiajame Neries krante, į vakarus nuo Vilniaus geležinkelio stoties. Naujamiesčio seniūnijos centras. Ribojasi pietvakariuose su Vilkpėde, rytuose su Senamiesčiu, pietuose geležinkelis skiria nuo Naujininkų, šiaurėje pereina į Lukiškes-Centrą šiaurės vakaruose Neris skiria nuo Žvėryno. Naujamiestis užima 4,8 km² plotą. Čia gyvena apie 32 280 žmonių (2019 m.).

Veikia daug pramonės, prekybos, komunikacijų, statybos, transporto bendrovių, komercinių bankų (SEB, Luminor ir kt.) padaliniai, daug ambasadų (Kinijos, Japonijos ir kt.), medicinos įstaigų, turizmo ir paslaugų bendrovių. Naujamiestyje įsikūręs Vilniaus universiteto Gamtos mokslų fakultetas. Vakariniame pakraštyje, už Geležinio Vilko gatvės prasideda Vingio parkas (su vasaros estrada, VU botanikos sodo padaliniu, stadionu, kapais, koplyčiomis). Šiauriniame pakraštyje, šalia Lukiškių iškilęs Tauro kalnas.

Pietrytiniame Naujamiesčio pakraštyje stovi Vilniaus geležinkelio stotis ir Vilniaus autobusų stotis. Rajoną kerta daug svarbių gatvių: Savanorių prospektas, J. Basanavičiaus, Naugarduko, Kauno, Tūkstantmečio (pietinio aplinkkelio dalis). Daug svarbių VVT stotelių: Stotis, Savanorių prospektas, Gerosios Vilties st., Sparta, Žemaitės st., Čiurlionio st.

## Istorija
Nors pagal pavadinimą *Naujas miestas*, tai vienas seniausių Vilniaus rajonų. 1860 m. nutiesus Sankt Peterburgo–Varšuvos geležinkelį, rajono vystymasis tapo itin spartus. 1875 m. sudarytas naujas miesto plėtros planas. Naujamiestis šiame plane suskirstytas stačiakampiais kvartalais, vietoj buvusių gatvelių ir keliukų suplanuotos tiesios gatvės. Šis planas, su nedideliais pakeitimais, buvo įgyvendintas. Dabartinė Naujamiesčio gatvių sistema suformuota laikantis 1875 m. plano. Atsirado Mindaugo, Švitrigailos, Vytenio, T. Ševčenkos, Kauno, Panerių, Šaltinių, Aguonų gatvės. XIX a. pabaigoje šiose gatvėse gerokai suintensyvėjo statybos. Kaip ir visame Vilniuje, čia pradėti statyti daugiaaukščiai mūriniai pastatai.

## Verslo centrai

XXI a. iškilo šie verslo centrai:
* LJB verslo centras
* Vilniaus vartai
* VILBRA Verslo centras

## Šaltiniai

*
Mars Express Orbiter

**Mars Express Orbiter** – vienas iš dviejų kosminių aparatų, priklausančių programai Mars Express (kitas – Beagle 2). Šią misiją organizuoja Europos Kosmoso Agentūra (ESA). Mars Express Orbiter aktyviai atlieka savo darbus nuo 2004 pradžios. Šis dirbtinis palydovas daro aukštos rezoliucijos nuotraukas, sudarinėja mineraloginį žemėlapį, turi radarą, stebi Marso atmosferą.

Keletas mokslinių įrankių, esančių Mars Express Orbiter, kaip kameros ir spektrometrai,
yra lygiai tokie patys, kaip ir nesėkmingai paleistame Mars 96 1996 metais.
Mars Express

**Mars Express** – Marso tyrimo misija, vadovaujama Europos Kosmoso Agentūros (ESA). Ši misija pavadinta „Express“, nes erdvėlaiviui nuskrieti iki Marso reikėjo labai mažai laiko, dėl to, kad Marsas tuo metu buvo arčiausiai Žemės per paskutinius 60 000 metų. Taip pat „Express“ reiškia didelį greitį ir efektyvumą.

„Mars Express“ sudaro dvi dalys – dirbtinis Marso palydovas „Mars Express Orbiter“ ir nusileidimo aparatas „Beagle 2“, turėjęs tirti Marso paviršių, bet ryšys su juo buvo prarastas.

„Mars Express“ principu yra sukurti ir kiti du ESA zondai – „Rosetta“ ir „Venus Express“.
Burdž al Arabas

**Burdž al Arabas** ( 'Arabijos burė') – prašmatnus burės pavidalo viešbutis Dubajuje, JAE. Jis yra saloje prie Džumeiros paplūdimio. Salą su miestu jungia tiltas. Tai vienintelis pasaulyje septynių žvaigždučių viešbutis.

## Viešbučio bruožai
Šis jūrinės tematikos statinys primena burlaivį su 321 m aukščio stiebu, prie kurio yra armuoto stiklo ir teflono burė. Dieną ji akina baltumu, o naktį yra apšviečiama visomis spalvomis.

Įžengus pro duris matomas milžiniškas, beveik 183 m aukščio holas, kur kas pusvalandį ištrykšta 30,5 m aukščio fontanas. Viduje vyrauja nepaprasta prabanga. Viešbutis neturi kambarių – tik 202 apartamentus, kurių plotas – nuo 170 m² iki 780 m².

Interjeras įrengtas sušiuolaikintu ampyro ir arabiškojo eklektizmo stiliumi. Viskas išpuošta brazilišku marmuru, šilku, o sienas dengia 22 karatų aukso lakštai. Kiekvienas architektūrinis statinio elementas skirtas stebinti ir prabanga ir puošnumu.

## Nuorodos

* Oficiali svetainė
*
Beagle 2

**Beagle 2** – nesėkmingas Europos Kosmoso Agentūros ir Didžiosios Britanijos nusileidimo aparatas į Marsą. Tai buvo vienas iš dviejų projekto **Mars Express** aparatų, kitas – Mars Express Orbiter. Beagle 2 šiuo metu yra ant Marso, tačiau kur jis tiksliai yra – nežinoma, nes su juo yra prarastas ryšys.

Galimos priežastys dėl kurių su Beagle 2 prarastas ryšys:
* Beagle nebuvo gerai apsaugotas nuo karščio, kuris susidarė leidžiantis į Marsą, todėl sudegė.
* Neišsiskleidė arba per vėlai išsiskleidė Beagle parašiutai arba apsauginės pagalvės
* Beagle susipainiojo parašiute ir negalėjo atsidaryti nusileidus.

## Nuorodos
* Beagle 2 paveikslėlis
Ričardas Kranauskas

**Ričardas Kranauskas** (g. 1946 m. lapkričio 28 d. Užupėje, Surviliškio valsčius, Kėdainių apskritis) – Lietuvos ir Telšių rajono politinis bei visuomenės veikėjas.

## Biografija
1953 m. pradėjo lankyti Užupės pradinę mokyklą. 1962 m. Kalnaberžės mokykloje-internate baigė 8 klases, 1966 m. baigė Panevėžio hidromelioracijos technikumą ir įgijo techniko hidrotechniko specialybę. 1965 m. Lietuvos žemės ūkio mokyklų 100 m bėgimo čempionas. 1967–1968 m. tarnavo sovietinėje armijoje sporto klube Archangelske, įvykdė 100 m bėgimo kandidato į sporto meistrus normatyvą.

1969 m. Alytaus melioracijos statybos valdybos inžinierius geodezininkas. 1970 m. persikėlė gyventi į Telšius. Telšių melioracijos statybos valdybos meistras, objektų vykdytojas, baro vadovas. 1984–1994 m. Telšių melioracijos ir statybos montavimo valdybos etatinis profesinės sąjungos pirmininkas. 1990 m. baigė Lietuvos žemės ūkio akademiją, įgijo inžinieriaus hidrotechniko specialybę. 1992 m. Telšių rajono Žemėtvarkos skyriaus vyresnysis žemėtvarkininkas. 1993–1994 m. Telšių rajono prekių skirstymo komisijos pirmininkas. 1995 m. Telšių apskrities valdytojo administracijos Melioracijos skyriaus viršininkas, Žemės ūkio ir melioracijos skyriaus vedėjas, Telšių apskrities viršininko administracijos Kaimo reikalų tarnybos vedėjas. UAB „Logistekas“ Brazdeikių karjero vadovas.

Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Telšių rajono skyriaus narys, skyriaus pirmininkas.

1990–1993 m. Telšių miesto tarybos deputatas, tarybos pirmininkas, 1990–1995 m. Telšių rajono tarybos deputatas, 2007–2011 m. Telšių rajono savivaldybės tarybos narys.

Sutuoktinė Leonora, vaikai Irmantas Kranauskas, Audronė Kranauskaitė-Pavelskienė.

## Šaltiniai
Kvantas

**Kvantas** – fizikos sąvoka, reiškianti nedalomą energijos vienetą (elementą). Pavyzdžiui, fotonas yra šviesos kvantas. Pavadinimas kilo nuo  – „kiek“. Remiantis šia sąvoka, fiziniai požymiai gali būti „kvantuoti“, t. y. atliekant „kvantavimą“. Tai reiškia, kad apibūdinamieji dydžiai gali turėti tik tam tikras diskrečias skaitines vertes, lygias kartotinei kvanto vertei.

Kvanto koncepcija buvo išvystyta pirmoje XX a. pusėje iki kvantinės mechanikos teorijos, kuri šiuolaikinių fizikų vertinama kaip esminė sistema gamtos supratimui ir aprašymui, nes remiasi dėsniais, kurie vyksta iš tiesų, o nėra susisteminti remiantis sutartinėmis, žmogaus suvokimo apsprendžiamomis sąvokomis bei požiūriais.

## Taip pat skaitykite

* Elementarioji dalelė
* Gravitonas
* Fotonas
* Kvantinė chromodinamika
* Kvantinis kompiuteris
* Kvantinė optika
* Kvantinis susiejimas
* Subatominė dalelė
2001 Mars Odyssey

**2001 Mars Odyssey** – bepilotis erdvėlaivis, iki šiol sėkmingai skriejantis aplink Marsą. Pagrindinis misijos tikslas – spektrometrų ir kamerų pagalba ieškoti vandens pėdsakų ir stebėti vulkaninius procesus Marse. Buvo tikimasi, kad „2001 Mars Odyssey“ duomenys leis išsiaiškinti, ar kada nors Marse egzistavo gyvybė. Taip pat „2001 Mars Odyssey“ padeda į Žemę perduoti „Spirit“ ir „Opportunity“ teikiamą informaciją.

„2001 Mars Odyssey“ buvo paleistas 2001 m. balandžio 7 d. raketa „Delta II“ iš Kanaveralo kyšulio Floridoje, o misiją pradėjo 2002 m. vasario 19 d.
Mars Global Surveyor

**Mars Global Surveyor** – NASA kosminis zondas, skirtas Marso tyrinėjimams, paleistas 1996 m. lapkritį. Mars Global Surveyor buvo pirmas sėkmingas JAV į Marsą nuskridęs erdvėlaivis po beveik 20 metų pertraukos (paskutinis buvo Viking 2). Suplanuotą misiją jis baigė dar 2001 m., o veikė dar iki 2006 m. 2006 m. lapkričio 2 d. zondas nebeatsakė į radijo signalus.
Silpni signalai buvo gauti tik praėjus 3 dienoms. Visi bandymai išgelbėti Mars Global Surveyor buvo bevaisiai. 2007 m. sausio mėnesį NASA oficialiai baigė beveik 10 metų trukusią Mars Global Surveyor misiją.

## Vanduo Marse

2006 m. gruodžio 6 d. NASA paskelbė Mars Global Surveyor darytas dviejų kraterių (*Terra Sirenum* ir *Centauri Montes*) nuotraukas, kuriose matomas galimas vandens buvimas Marse.
Mars Observer

**Mars Observer** – NASA kosminis zondas, skirtas Marso tyrinėjimui, paleistas 1992 m. rugsėjo 25 d. Mars Observer pagrindinė misija buvo – Marso atmosferos ir geologijos tyrimai. Ryšys su erdvėlaiviu buvo prarastas likus trims dienoms iki įskriejimo į Marso orbitą.

Mars Observer kainavo apie 980 milijonų JAV dolerių. Tačiau kaip ir šiame zonde naudoti instrumentai, buvo naudojami ir Mars Global Surveyor, paleistame 1996, 2001 Mars Odyssey – 2001 ir Mars Reconnaissance Orbiter, paleistame 2005 m.

## Išnašos
Mars 96

**Mars 96** (kartais vadinamas **Mars 8**) – Rusijos 1996 metais paleistas dirbtinis Marso palydovas. Mars 96 konstrukcija rėmėsi Phobos 1 ir Phobos 2. Pastarieji paleisti 1988 m., tačiau ryšys su jais buvo prarastas. Rusijos mokslininkai, konstravę Mars 96, manė pašalinę įvairius defektus ir trūkumus, kurie buvo *Phobos* zonduose. Vis dėlto ir su Mars 96 buvo prarastas ryšys. Sugedus antrai iš keturių pakopų, šis kosminis aparatas grįžo į atmosferą, o jo likučiai išsibarstė Ramiajame vandenyne, virš Čilės ir Bolivijos.

Nors ir nesėkmingas, tai buvo labai ambicingas projektas – Mars 96 buvo pats sunkiausias tarpplanetinis zondas. Jame buvo daugybė instrumentų, kuriuos gamino Prancūzija, Vokietija, Suomija, JAV. Dalis instrumentų vėliau buvo panaudota kitame projekte – Mars Express.

## Nuorodos
Vincas Kapočius

**Vincas Kapočius** (g. 1949 m. balandžio 12 d. Antatilčiuose, Ukmergės rajonas) – Lietuvos ir Trakų rajono savivaldybės politinis bei visuomenės veikėjas.

## Biografija
1964 m. baigė Žemaitkiemio aštuonmetę mokyklą ir išvyko mokytis į Kauno 22-ąją profesinę technikos mokyklą. Kartu mokėsi ir 1969 m. baigė 4-ąją vidurinę mokyklą. 1975 m. baigė Kauno politechnikos institutą, inžinierius statybininkas.

Baigęs profesinę mokyklą dirbo Kauno radijo gamykloje, 1975 m. Trakų TSO darbų vykdytojas, Gamybinio techninio skyriaus viršininkas, pirmininko pavaduotojas. 1982 m. paskirtas į Trakų rajono žemės ūkio skyrių, techninės priežiūros vyr. inžinierius, Trakų rajono vartotojų kooperatyvų sąjungos vyr. inžinierius statybininkas, 1986 m. Trakų rajono vartotojų kooperatyvų sąjungos paruošų gamybinio susivienijimo direktorius. Privatizavus susivienijimą, UAB „Monaitis“ direktorius.

1995–1996 m. Trakų miesto seniūnijos seniūnas. 1996–1997 m. Seimo nario Kęstučio Vaitukaičio padėjėjas. 1997–2008 m. Valstybės įmonės Registrų centro Vilniaus filialo Trakų ir Elektrėnų skyriaus vedėjas. 2008–2011 m. Trakų rajono savivaldybės meras.

1995–2015 m. Trakų rajono savivaldybės tarybos narys.

Nuo 1996 m. Lietuvos centro sąjungos narys, nuo 2003 m. Liberalų ir centro sąjungos Trakų rajono skyriaus narys, 2010 m. skyriaus pirmininkas.

Sutuoktinė Audronė, vaikai Saulius, Giedrė

## Šaltiniai
Šernas (reikšmės)

**Šernas:**
* Šernai (gentis) - kiaulinių šeimos gentis;
* Šernas – kiaulinių šeimos žinduolis;
* Kalidono šernas – mitologinis gyvūnas.

## Pavardės
**Šernas** − lietuviška vyriškos giminės pavardė.

Šios pavardės moteriškosios giminės formos yra: Šernienė (ištekėjusi moteris) ir Šernaitė (mergautinė pavardė).

Pavardę turi šie garsesni asmenys:

*Darvydas Šernas – futbolo žaidėjas;
*Jokūbas Šernas – teisininkas, žurnalistas, signataras;
*Juozas Adomaitis-Šernas – publicistas;
*Tomas Šernas – kunigas, Medininkų tragedijos liudininkas.

## Taip pat skaitykite

*Šernai
Jonas Liesys

**Jonas Liesys** (g. 1952 m. vasario 24 d. Molėtų raj.) – Lietuvos ir Trakų rajono politinis bei visuomenės veikėjas.

## Biografija

1978 m. baigė Lietuvos kūno kultūros institutą, kūno kultūros dėstytojas. 2004 m. apgynė mokytojo metodininko kvalifikacinę kategoriją.

1973–1989 m. Rūdiškių vidurinės mokyklos fizinio lavinimo mokytojas, 1989–2008 m. mokyklos direktorius. 2008 m. ir 2014–2016 m. Trakų rajono savivaldybės administracijos direktorius.

2008–2012 m. ir 2016–2020 m. Seimo narys. Nuo 2018 m. Seimo vicepirmininkas.

1997–2004 m. ir 2007 m. (mandato atsisakė) Trakų rajono savivaldybės tarybos narys.

Nuo 1996 m. Lietuvos centro sąjungos narys, nuo 2003 m. Liberalų ir centro sąjungos Trakų rajono skyriaus narys, LiCS valdybos narys.

Nuo 1997 m. Trakų rajono mokyklų vadovų asociacijos pirmininkas, vienas iš futbolo klubo „Vėtra“ įkūrėjų, Rotary Trakų klubo viceprezidentas. Sutuoktinė Meilutė, vaikai Jolita, Audrius.

## Nuorodos
* 2008 m. Lietuvos Respublikos Seimo rinkimai.

## Išnašos
Simas Buterlevičius

**Simas Buterlevičius** (g. 1989 m. balandžio 18 d. Vilniuje) – buvęs Lietuvos krepšininkas.

Karjerą pradėjo Šarūno Marčiulionio krepšinio akademijoje, kur jį ir pastebėjo „Lietuvos Ryto“ ekipa bei iškart pasirašė su krepšininku ilgalaikę sutartį. 2006–2007 m. sezoną puolėjas rungtyniavo Vilniaus „Sakalų“ komandoje. 2008–2009 m. sezone jis žaidė NKL lygoje Vilniaus „KM-SSK-Perlo" komandoje. 2010 persikėlė į Vilniaus „Lietuvos Rytas“ komandą. 2011 Vilniaus „Lietuvos Rytas“ ekipa paskolino Prienų „Rūdupis“ komandai.

2014 m. rugpjūčio viduryje pasirašė vienerių metų sutartį su Utenos „Juventus“ klubu. 2015 m. rugsėjo viduryje pasirašė vienerių metų sutartį su Latvijos Ventspilio „Ventspils“ klubu. 

2015 m. spalio pradžioje sugrįžo į Lietuvą ir prisijungė prie Panevėžio „Lietkabelio“ komandos. 2018 m. rugpjūčio viduryje pasirašė dvejų metų sutartį su Kėdainių „Nevėžio“ klubu. 

## Pasiekimai
* 2015 m. BBL trečioji vieta.
* 2015 m. LKL trečioji vieta.

## Šaltiniai
Charles Perrault

**Šarlis Pero** (*Charles Perrault*, 1628 m. sausio 12 d. Paryžiuje – 1703 m. gegužės 16 d. ten pat) – prancūzų rašytojas-pasakininkas, poetas ir kritikas. Prancūzijos akademijos narys nuo 1671 m. Pagal išsilavinimą juristas.

Rašė alegorines poemas, odes bei galantiškas eiles. Parašęs tokias pasakas kaip „Raudonkepuraitė“, „Miegančioji gražuolė“, „Batuotas katinas“, „Asilo oda“, „Pelenė“, „Mėlynbarzdis“ ir kt. Pagal jo pasakų siužetus yra sukurta operų ir baletų. Žinomiausi iš jų: Dž. Rosinio opera „Pelenė“, B. Bartoko opera „ Mėlynbarzdžio pilis“, P. Čaikovskio baletas „Miegančioji gražuolė“, S. Prokofjevo baletas „Pelenė“.

## Biografija
Gimė Paryžiuje Pierre Perrault ir Paquette Le Clerc šeimoje. Jo brolis, Claude Perrault, buvo architektas, sukuręs Luvro rytų kolonadą. Charles Perrault atkūrė Dailės akademiją ir dalyvavo Mokslų akademijos kūrime. Jis rašė pratarmę garsiajam Prancūzų akademijos žodynui. Charles tapo Mažosios akademijos sekretoriumi: Jean Baptiste Colbert jį padarė kažkuo panašiu į kultūros ministrą, nes jis turėjo rūpintis menu bei literatūra Liudviko XIV dvare. Jis buvo pirmasis, kuris valstybės lėšomis ėmė remti poetus ir rašytojus.

Pirmas Charles Perrault kūrinys, eiliuota parodija „Trojos sienos, arba Burleskos atsiradimas“, pasirodė 1653 m. 1671 m. tampa Prancūzijos akademijos nariu. Akademikas Šarlis Pero po Akademijos skliautais 1687 m. sausio 27 d. perskaito poemą „Liudviko Didžiojo Amžius“. Poemoje jis atvirai juokiasi iš senųjų autorių, tokių kaip Homeras ar Menandras, o išaukština rūmų poetus ir Karaliaus-Saulės dramaturgus. Šis kūrinys papiktino akademikus ir paskatino „senųjų ir naujųjų“ kivirčą. Charles Perrault šiuose ginčuose garbino savo užtarėją Liudviką XIV ir jo valdymą.

Charles Perrault susituokė 1672 m. su Marie Guichon. Po šešerių metų jis tapo našliu su keturiais vaikais. 1683 m. mirus Colbert, jis prarado savo pensiją kaip rašytojas. Nuo 1695 m. žurnaluose ima spausdinti pasakas, apsakymus, tačiau šie kūrinėliai skiriami daugiau jo paties vaikams. 1696 m. žurnale „Mercure galant“ išspausdinta pasaka „Miegančioji gražuolė“. Ji taip patiko skaitytojams, kad kitamet jos autorius parašė „Motušės Žąsies pasakas“, kurios ir pelnė Charles Perrault pasaulinę šlovę.
Henrik Jankovski

**Henrik Jankovski** (g. 1940 m. rugsėjo 1 d. Didžiuosiuose Lygainiuose, Vilniaus apskritis) – Lietuvos ir Trakų rajono savivaldybės politinis bei visuomenės veikėjas. Agrarinių mokslų daktaras.

## Biografija
1948 m. pradėjo lankyti pradinę mokyklą, 1953 m. – Gojaus septynmetę mokyklą, 1956 m. įstojo į Vilniaus agrozootechnikumą, kurį baigė su pagyrimu ir įgijo zootechniko specialybę. 1965 m. baigė Lietuvos žemės ūkio akademiją, mokslinis agronomas, 1975 m. neakivaizdžiai baigė Maskvos Visasąjunginį žemės ūkio institutą ir įgijo ekonomisto specialybę. 1990 m. apgynė disertaciją, 1993 m. suteiktas agrarinių mokslų daktaro vardas.

1965–1970 m. Trakų rajono Miciūnų kolūkio pirmininkas, 1970 m. Strėvos kolūkio pirmininkas, 1973–1992 m. Tado Kosciuškos kolūkio pirmininkas, 1992–2000 m. Trakų rajono Šklėrių žemės ūkio bendrovės vadovas, bendros Lietuvos – Lenkijos įmonės „Slotra“ direktorius. 2000–2003 m. Trakų rajono laisvalaikio organizavimo centro darbų saugos specialistas. 2003–2008 m. Trakų rajono savivaldybės mero pavaduotojas.

Nuo 1994 m. Lietuvos lenkų rinkimų akcijos Trakų rajono skyriaus narys, Trakų skyriaus pirmininkas.

1990–1995 m. Trakų rajono tarybos deputatas, 1995–2019 m. Trakų rajono savivaldybės tarybos narys.

Sutuoktinė Teresa, vaikai Robert, Renata..

## Šaltiniai
Nozomi

**Nozomi** (のぞみ) (iki paleidimo žinomas **Planet-B** vardu) – Marso dirbtinis palydovas. Buvo sukurtas ir surinktas kosmoso ir astronautikos mokslų institute, Tokijo universitete ir paleistas 1998 m. liepos 3 18:12:00 UTC. Dėl elektros sistemos gedimų zondas Marso orbitos nepasiekė.

Nozomi pagrindinė misija buvo Marso viršutinės atmosferos ir jos sąveikos su saulės vėju tyrimai.
Nozomi turėjo prietaisus, skirtus jonosferos, magnetinio lauko, viršutinės atmosferos ir kt. tyrimams.

## Išnašos
Jaroslav Narkevič

**Jaroslav Narkevič** (g. 1962 m. sausio 1 d. Trakuose) – pedagogas, Lietuvos ir Trakų rajono savivaldybės politinis bei visuomenės veikėjas. 

Lietuvos lenkų rinkimų akcijos Trakų rajono skyriaus narys, Lietuvos lenkų sąjungos Trakų rajono skyriaus pirmininkas, tarybos ir valdybos narys.

## Biografija

1983 m. baigė Vilniaus pedagoginį institutą, matematikos mokytojas, 2009–2011 m. studijavo MRU savivaldos institucijų administravimo magistrantūroje.

1983–1984 m. Salkininkų mokyklos mokytojas, 1984–2001 m. Šklėrių pagrindinės mokyklos mokytojas, 1987–2001 m. mokyklos direktorius. 

### Savivaldybėje
2001–2008 m. Vilniaus rajono savivaldybės administracijos švietimo skyriaus vedėjas. 2007–2008 m. Vilniaus miesto savivaldybės administracijos direktoriaus pavaduotojas.

2000–2008 m. ir 2011 m. Trakų rajono savivaldybės tarybos narys. 2021 m. pralaimėjo Trakų rajono mero rinkimus Lietuvos Respublikos liberalų sąjūdžio atstovui 30-ečiui Andriui Šatevičiui.

### Seime ir Vyriausybėje
2008–2020 m. Seimo narys. 2012–2016 m. Seimo pirmininko pavaduotojas. 2019–2020 m. susisiekimo ministras.

#### Korupcijos skandalai
2019 m. Baltarusijoje ir Jungtiniuose Arabų Emyratuose viešėjęs tuometis susisiekimo ministras J. Narkevičius vakarieniavo valstybės įstaigų sąskaita. Vyriausioji tarnybinės etikos komisija tai pripažino kaip pažeidimą.

2019 m. rudenį portalui „15min“ išsiaiškinus, kad J. Narkevičius jam priskirtą butą Seimo viešbutyje yra užleidęs dukrai Karolinai Narkevič, be to, šį butą gavęs neteisėtai, nes turi butą Vilniaus senamiestyje, J. Narkevičius buto Seimo viešbutyje atsisakė.

2020 m. pavasarį verslininkas Aleksandras Ribnikovas teigė, kad 2008 m. su J. Narkevičiumi vykdė korupcinę schemą, skirtą J. Narkevičiaus namui pastatyti. Tuo metu Vilniaus m. savivaldybėje dirbęs J. Narkevičius ir Trakų r. savivaldybėje dirbusi jo žmona, pasak verslininko, padėjo jam laimėti viešuosius pirkimus. 2021 m. prokuratūra tyrimą dėl korupcijos nutraukė nenustačiusi įrodymų, tuo tarpu J. Narkevičiaus prašymą pradėti tyrimą dėl šmeižto atmetė.

2020 m. birželį J. Narkevičius skyrė 366,3 tūkst. eurų kilometro ilgio keliui Šklėriai-Aluona. Tačiau vėliau į viešąją erdvę pateko informacija, kad šis kelias yra akligatvis, neintensyvus, dėl jo nebuvo sulaukta remonto paraiškų, neparengtas ir nepatvirtintas techninis projektas, neatlikta ekspertizė. Tuometis Automobilių kelių direkcijos direktorius Vitalijus Andrejevas tvirtino, kad „neteisėtų sprendimų nevykdys“ ir netrukus J. Narkevičiaus buvo atleistas. Minėtame kelio ruože – Smiglių kaimo Upės gatvėje – yra tuomečio premjero Sauliaus Skvernelio namas. 2021 m. vasarą tyrimą atlikusi prokuratūra nustatė, kad finansavimas skirtas neteisėtai ir įpareigojo J. Narkevičių jį atšaukti.

2022 m. J. Narkevičiui surašytas savavališkos statybos aktas.

Prezidentas G. Nausėda ministrą J. Narkevičių ne kartą yra raginęs trauktis.

## Šeima
Sutuoktinė Irena, vaikai Karolina, Katažyna.

## Šaltiniai

|-
Mars Climate Orbiter

**Mars Climate Orbiter** (dar žinomas **Mars Surveyor '98 Orbiter** vardu) - vienas iš dviejų NASA kosminių zondų, priklausančių Mars Surveyor '98 programai (kitas – Mars Polar Lander), turėjęs tirti Marso planetą.

*Mars Climate Orbiter* buvo numatyta skrieti orbita, esančia 140 - 150 km virš Marso planetos. Tačiau valdymo klaida lėmė, kad *Mars Climate Orbiter* nusileido iki 57 km virš Marso. Palydovas buvo sutraiškytas atmosferos trinties ir slėgio. Ši nesėkmė atsitiko dėl NASA darbuotojo (Lockheed Martin) klaidos; jis naudojo Didžiosios Britanijos matų vienetus, kai, tuo tarpu, NASA naudoja metrinę matų sistemą.

*Mars Climate Orbiter* pagrindinė misija buvo:

# stebėti oro ir atmosferos sąlygas Marse
# pranešti apie Marso reljefo pasikeitimus dėl vėjo ar kitų atmosferos reiškinių
# nustatyti atmosferos temperatūrą
# atmosferoje ieškoti vandens garų ir stebėti dulkių koncentraciją
# ieškoti požymių apie klimato pasikeitimus Marse
Eduard Trusevič

**Eduard Trusevič** (g. 1979 m. gegužės 10 d. Trakuose) – Lietuvos ir Trakų rajono savivaldybės politinis bei visuomenės veikėjas.

## Biografija
Baigė Senųjų Trakų pagrindinę mokyklą, taip pat mokėsi Trakų meno mokykloje. 2000 m. baigė Vilniaus konservatoriją, chorų dirigentas, 2005 m. baigė Lenkijos Respublikos lenkų chorų dirigentų studiją.

1994 m. Senųjų Trakų bažnyčios vargonininkas, 1996 m. Senųjų Trakų pagrindinės mokyklos mokytojas, 1996 m. lenkų folklorinio ansamblio „Stare Troki“ meno vadovas, ansamblio „Zgoja“ vokalinis konsultantas. Lenkų taikos choro, kuriame dalyvauja jaunimas iš 9 Europos šalių, meno tarybos narys, choro koordinatorius Lietuvoje.

Lietuvos lenkų rinkimų akcijos Trakų rajono skyriaus narys, Lietuvos lenkų sąjungos narys, valdybos narys, 2001 m. laimėjo rinkimus, paskirtas Lietuvos lenkų sąjungos vyriausiosios valdybos sekretoriumi.

2003–2007 m., 2007–2011 m. Trakų rajono savivaldybės tarybos narys, nuo 2011 m. Vilniaus miesto savivaldybės tarybos narys.

„Union of polish communities in Europe“ sekretorius..

## Šaltiniai
Mars Polar Lander

**Mars Polar Lander** – vienas iš dviejų NASA Mars Surveyor '98 programos kosminių aparatų (kitas – Mars Climate Orbiter), turėjęs tirti Marso planetą. Mars Polar Lander į Marsą taip pat gabeno dar vieną zondą – Deep Space 2. Ryšys su Mars Polar Lander buvo prarastas jam įskriejus į Marso atmosferą.

Pagrindinė Mars Polar Lander misija buvo:
# stebėti oro sąlygas (oro temperatūra, slėgis, drėgmė, vėjo greitis, rūkai, speigai ir pan.) netoli Marso pietinio poliaus
# tirti ledo sudėtį
# išgręžti gręžinius ir tirti dirvožemio sudėtį
# stebėti metų laikus ir klimato pokyčius
# daryti įvairiaspektres nuotraukas regolito ir dirvožemio tyrimams
Mars Surveyor '98

**Mars Surveyor '98** – NASA programa, skirta Marso tyrimams. *Mars Surveyor '98* programą sudarė du kosminiai aparatai – *[[Mars Climate Orbiter]]* (dar žinomas *Mars Surveyor '98 Orbiter* vardu) ir *[[Mars Polar Lander]]* (dar žinomas *Mars Surveyor '98 Lander* vardu). Šios programos tikslas – Marso orų, klimato tyrimas, taip ieškant ilgalaikių klimato pokyčių.

Deja, abu zondai buvo prarasti. *Mars Climate Orbiter* buvo prarastas dėl klaidos nustatant jo orbitą apie Marsą, o *Mars Polar Lander* buvo prarastas dėl techninės klaidos – šio aparato sensoriai per anksti pranešė apie nusileidimą ant Marso paviršiaus, todėl *Mars Polar Lander* iš maždaug 40 metrų aukščio (kai buvo pranešta apie „nusileidimą“), dideliu greičiu rėžėsi į Marso paviršių.

*Mars Surveyor '98* programa kainavo apie 193 milijonus JAV dolerių.
Jonas Sadovskis

**Jonas Sadovskis** (buvęs *Ivan Sadovski*, g. 1962 m. kovo 9 d. Naujajame Lentvaryje) – Lietuvos ir Trakų rajono savivaldybės politinis bei visuomenės veikėjas.

## Biografija

1980 m. baigė Elektrėnų energetikų mokyklą, energetikas. 2004–2008 m. Lietuvos Respublikos Seimo nario padėjėjas sekretorius. 2009 m. Trakų rajono mero pavaduotojas.

2007–2010 m. Trakų rajono savivaldybės tarybos narys.

1999 m. Naujoji sąjunga (socialliberalai), nuo 2004 m. Darbo partijos Trakų rajono skyriaus narys.

Lentvario futbolo klubo „Klevas“ prezidentas. Sutuoktinė Birutė, vaikai Inga, Edvardas.

## Šaltiniai
Deep Space 2

**Deep Space 2** – NASA misija į Marsą, pradėta 1999 m. sausio 3 d. Tai buvo vienas iš New Millennium programos projektų. *Deep Space 2* buvo dviejų zondų „dvynių“ programa. Tai turėjo būti pirmieji zondai, kurie prasiskverbtų giliai į kitos planetos paviršių. Su šiuo kosminiu aparatu buvo prarastas ryšys.

Galimos priežastys, dėl kurių su *Deep Space 2* buvo prarastas ryšys:
* aparatų siųstuvai ir imtuvai neatlaikė smūgio jėgos
* aparatai pataikė į uolėtą reljefą
* aparatų akumuliatoriai neturėjo pakankamai energijos
Edmundas Zenonas Malūkas

**Edmundas Zenonas Malūkas** (g. 1945 m. balandžio 15 d. Ylakiuose, Mažeikių apskritis) – rašytojas, veterinarijos gydytojas, Lietuvos ir Trakų rajono politinis bei visuomenės veikėjas.

## Biografija
1963 m. baigė Rietavo vidurinę mokyklą, 1971 m. Lietuvos veterinarijos akademiją, veterinarijos gydytojas. 1971–1973 m. Neringos veterinarinės-sanitarinės stoties viršininkas. 1973–1974 m. Klaipėdos tarybinio ūkio-technikumo dėstytojas. 1974–1977 m. aspirantas, 1977–1978 m. jaunesnysis mokslinis bendradarbis. 1978–1979 m. Lietuvos medžiotojų ir žvejų draugijos Respublikinės tarybos Jovariškių zoofermos vyriausiasis veterinarijos gydytojas.

1979 m. LSSR MA Zoologijos ir parazitologijos instituto vyr. laborantas, 1980–1984 m. jaunesnysis mokslinis bendradarbis, grupės vadovas, 1985–1986 m. Patentinės grupės vadovas, 1986–1987 m. Patentikos, informacijos ir mokslinių tyrimų rezultatų diegimo skyriaus vadovas. 1985–1986 m. mokėsi Maskvoje, Vadovaujančių darbuotojų ir liaudies ūkio specialistų kvalifikacijos kėlimo centriniame institute, patentininkystės kursuose, įgijo patentininko specialybę. Nuo 1987 m. dirba nesusijusį su biologija darbą.

2000–2003 m. ir 2007–2011 m. Trakų rajono savivaldybės tarybos narys. 2003 m. Trakų rajono savivaldybės meras. 2003–2008 m. Trakų rajono savivaldybės administracijos atstovas ryšiams su visuomene ir spauda. 2008–2009 m. Trakų rajono savivaldybės meras.

Nuo 1999 m. buvo Naujosios sąjungos Trakų rajono skyriaus narys. 

Išsiskyręs. Sūnūs Mantas, Agnas ir Joris.

## Kūryba
E. Malūkas vienas populiariausių Lietuvos rašytojų, žinomas ir užsienio šalyse. Jo knygos išleistos daugiau nei 560 tūkst. egzempliorių tiražu. Knygos pakartotinai spausdintos (nauji tiražai) 156 kartų. Rašo scenarijus kino filmams, televizijos serialams. Detektyvų rašytojų sąjungos vicepirmininkas.

## Bibliografija
* Kraujo skonis: nuotykių romanas (apie mafiją). – Vilnius: Horizontas, 1992. – 286 p.
* Juodieji želmenys: nuotykių romanas. – Vilnius: Horizontas, 1993. – 414 p.
* Moters kerštas: romanas. – Vilnius: Horizontas, 1994. – 364 p. – ISBN 9986-506-02-6
* Šiukšlyno žmonės: romanas. – Panevėžys: Magila, 1995. – 302 p. – ISBN 9986-697-01-8
* Migla: romanas. – 2 d. – Panevėžys: Magilė, 1997–1999. – ISBN 9986-9124-1-5
* Vilko duona: apsakymai / dail. Gražina Preidytė. – Panevėžys: Magilė, 1998. – 205 p.: iliustr. – ISBN 9986-9124-8-2
* Duženos: romanas. – Panevėžys: Magilė, 2001. – 309 p. – ISBN 9986-956-26-9
* Karalienė Barbora: istorinis romanas. – Panevėžys: Magilė, 2004. – 422 p.: iliustr. – ISBN 9986-956-38-2
* Likimų šnekos: novelių romanas. – Panevėžys: Magilė, 2009. – 358 p. – ISBN 978-9986-956-70-9
* Dilgės: romanas. – Panevėžys: Magilė, 2009. – 342 p. – ISBN 978-9986-956-71-6
* Vytauto žemė: istorinis romanas. – Panevėžys: Magilė, 2016. – 704 p. – ISBN 978-6098-159-20-2

## Šaltiniai

## Nuorodos
Zoliškiai

**Zoliškiai** – kaimas Tauragės rajono savivaldybėje, 2 km iki Žygaičių. Atidarytas pirmasis Lietuvoje naminių gyvūnų krematoriumas.

## Gyventojai

## Šaltiniai
Kęstutis Vilkauskas

**Kęstutis Vilkauskas** (g. 1969 m. birželio 19 d. Lankakiemyje, Kaišiadorių rajonas) – Lietuvos ir Trakų rajono savivaldybės politinis bei visuomenės veikėjas.

## Biografija
1993 m. baigė Vilniaus pedagoginį institutą, rusų kalbos ir literatūros, psichologijos mokytojas, 2003 m. baigė Lietuvos teisės universitetą, Valstybinio valdymo ir teisės fakultetą, teisės mokslų magistras.

Trakų rajono savivaldybės administracija, Trakų seniūnijos seniūno pavaduotojas, 2002–2019 m. seniūnas, 2009 m. Lietuvos savivaldybių seniūnų asociacijos viceprezidentas. 2016 m. Lietuvos savivaldybių seniūnų asociacijos prezidentas. 2020 m. Trakų–Vievio rinkimų apygardoje išrinktas į Seimą.

Kurį laiką buvo Žaliųjų judėjimo dalyviu, nuo 1996 m. tapo Lietuvos socialdemokratų partijos Trakų rajono skyriaus narys, nuo 2009 m. skyriaus pirmininkas.

2007 m. ir 2011 m. buvo išrinktas Trakų rajono savivaldybės tarybos nariu, tačiau mandato atsisakė. 2019–2020 m. Trakų rajono savivaldybės tarybos narys.

Trakų rajono savivaldybės kultūros ir sporto tarybos narys, policijos rėmėjas, Trakų Darts klubo prezidentas, yra vaidinęs Trakų karališkajame rūmų teatre. Sutuoktinė Eugenija, vaikai Aušrinė.

## Šaltiniai
Tim Berners-Lee

**Timas Bernersas Lee** (, g. 1955 m. birželio 8 d. Londone) – anglų kompiuterių mokslininkas, saityno (World Wide Web), ženklinimo kalbos HTML, URL sistemos ir HTTP išradėjas. Oksfordo universiteto profesorius ir Masačusetso technologijos instituto (MIT) profesorius emeritas.

Šiuo metu vadovauja tarptautinei organizacijai „World Wide Web Consortium“ („W3C“), įsikuruosioje Masačusetso technologijos institute.

## Šaltiniai
Vylūsčiai

**Vylūsčiai** – kaimas Tauragės rajono savivaldybėje, 2 km į pietus nuo Žygaičių.

## Gyventojai

## Šaltiniai
Blyškusis vilkdalgis

**Blyškusis vilkdalgis** (*Iris pallida*) – vilkdalginių (*Iridaceae*) šeimos, vilkdalgių (*Iris*) genties augalų rūšis.

Daugiametis žolinis iki 1-1,5 m aukščio augalas. Lapai statūs, kalavijiški. Dauginasi sustorėjusiais šakniastiebiais. Žydi birželio pradžioje baltais žiedais.

Išvesta daug dekoratyvinių veislių.
Vilaičiai (Tauragė)

**Vilaičiai** – kaimas Tauragės rajono savivaldybėje, 8 km iki Sartininkų. Vilaičiuose yra 1883 m. statytas koplytstulpis su ornamentuotu kryželiu ir Marijos Maloningosios skulptūra, jį pastatė Barborinas (mirė jo 5 vaikai, todėl jis pradėjo statyti koplytstulpius įvairiose vietose, vėliau, po koplytstulpių pastatymo, užaugo 7 sveiki jo vaikai).

## Istorija

Pirmą kartą rašytiniuose šaltiniuose minimas 1561 m.

## Gyventojai

## Šaltiniai
Vaitiškė (Tauragė)

**Vaitiškė** – kaimas Tauragės rajono savivaldybėje, 2,5 km iki Aukštupių. 

## Istorija

Seniau kaimą vadino *Vilkutės* vardu. Vaitiškėje buvusi Smalkos pelkė, išlikusios neveikiančios, apaugusios medžiais kaimo kapinės.

## Gyventojai

## Šaltiniai
Bevainikė ramunė

**Bevainikė ramunė** (*Matricaria discoidea, Chamomilla suaveolens*) – astrinių (*Asteraceae*) šeimos, ramunių (*Matricaria*) genties vienmetis augalas. Auga pakelėse, daržuose, pievose, nereikli dirvožemiui. Aukštis 7,5-30 cm. Lapai plunksniškai susiskaidę. Žiedai praktiškai neturi vainiklapių. Išskiria specifinį kvapą. Kaip ir vaistinė ramunė naudojama medicinoje, arbatų gamybai.
Užpelkiai (Tauragė)

**Užpelkiai** – buvęs kaimas Tauragės rajono savivaldybėje, 2 km į rytus nuo Sartininkų. Pro kaimą teka Sartė.

## Gyventojai

## Šaltiniai
Kolkos ragas

**Kolkos ragas** (, ) – kyšulys Latvijoje, šiauriausias Kuršo taškas, 1,5 km nuo Kolkos miestelio, geografiškai atskiriantis Didžiąją jūrą (Baltijos jūra) ir Mažąją jūrą (Rygos įlanka). Kolkos rage baigiasi Slyterės nacionalinis parkas.

1874 m. rage buvo pastatytas akmeninis Kolkos švyturys, perspėjantis, kad ties ragu iki 7 km atstumu jūros gylis neviršija 2 m. Švyturys sugriautas per Antrąjį pasaulinį karą, vėliau atstatytas. Dabartinis švyturys maitinamas saulės energija, yra 20 m aukštyje virš jūros lygio ir matomas iš 10 jūrinių mylių atstumo.

Ragas pasiekiamas asfaltuotu keliu iš Rygos arba vieškeliu iš Ventspilio. 2011 m. buvo baigti asfaltavimo darbai kelyje Ventspilis-Kolka, tad dabar Kolkos ragą galima pasiekti asfaltuotu keliu ir iš Ventspilio.

## Galerija

Vaizdas:Kolka.JPG|Kolkos rago ženklas
Vaizdas:Baltijos jūra Kolkos rage.JPG|Baltijos jūra nuo Kolkos rago
Vaizdas:Kolkos švyturys.JPG|Kolkos švyturys


## Nuorodos

* Slyterės nacionalinis parkas
* Parko vaizdai 
* Žemėlapis
Kanagavos prefektūra

**Kanagavos prefektūra** ()&nbsp;– Japonijos prefektūra, esanti pietinėje Kanto regiono dalyje, Honšiū saloje. Sostinė&nbsp;– Jokohama.

## Istorija
 
Viduramžiais, prefektūros vietoje buvo Sagamio ir Musašio žemės.

Kamakura, buvusi centrinėje Sagamio žemės dalyje, Kamakuros laikotarpio metu (1185–1333) buvo Japonijos sostinė.

Edo laikotarpiu, vakarinė Sagamio žemės dalis buvo valdoma Odavaros pilies daimjo, rytinė dalis&nbsp;– tiesiogiai Tokugavos šiogūnato.

Komodoras Metju Peris, atvykęs į Kanagavą 1853–1854&nbsp;m. pasirašė Kanagavos konvenciją, kuri skelbė, kad Japonija privalo įleisti į Japonijos uostus atplaukiančius JAV laivus. Jokohama, didžiausias žemadugnis uostas Tokijo įlankoje, buvo atidarytas užsienio prekeiviams 1859&nbsp;m. po kelerių metų užsienio valstybių spaudimo ir ilgainiui tapo pačiu didžiausiu prekybos uostu Japonijoje.

Jokohama, Kavasakis ir kiti didieji miestai buvo stipriai nuniokoti 1923&nbsp;m. įvykusiame Didžiajame Kanto žemės drebėjime ir 1945&nbsp;m. JAV bombardavimo metu.

## Geografija

Kanagava&nbsp;– maža prefektūra, šiaurėje turinti sieną su Tokijo prefektūra, šiaurės vakaruose besiribojanti su Fudzijamos kalno prieškalne, pietuose turinti priėjimą prie Ramiojo vandenyno, rytuose&nbsp;– prie Tokijo įlankos. Rytinė prefektūros dalis yra tankiai apgyvendinta. Čia įsikūrę ir didžiausi miestai: Jokohama bei Kavasakis. Tačiau pietrytinė prefektūros dalis daug ramesnė, netoli Miuros pusiasalio, kur senoviškas Kamakuros miestas savo šventyklom ir šventovėm pritraukia daugybę turistų. Vakarinė prefektūros dalis kalnuotesnė. Joje taip pat klesti turizmas: čia įsikūrę žymieji Odavaros ir Hakonės miestai.

### Miestai

Kanagavos prefektūroje esti 19 miestų:



### Miesteliai ir kaimai

Pateikiami miesteliai ir kaimai kiekvienoje apskrityje:

## Kultūra

* Vieno žymiausių Ukiyo-e meistro Hokusajaus paveiksle „Kanagawa oki nami ura“ pavaizduota Kanagavos pakrantė.
* Kamakuros miestas, žymus istoriniais pastatais, mėgstama veiksmo vieta daugelyje anime ir manga filmų.

## Turizmas

Kamakura žymi budistų šventyklomis ir šintoistų šventovėmis.

Jokohamos kinų kvartalas yra didžiausias kinų kvartalas Japonijoje ir vienas didžiausių pasaulyje.

## Sportas

Kanagavoje esti šios sporto komandos.

Futbolo:

* Kawasaki Frontale (Kavasakis)
* Yokohama F. Marinos (Jokohama, Jokosuka)
* Yokohama F.C. (Jokohama)
* Shonan Bellmare

Beisbolo:

* Yokohama BayStars (Jokohama)

Tinklinio:

* NEC Red Rockets (Kavasakis)

## Nuorodos

* Oficiali Kanagavos prefektūros internetinė svetainė
Šepetys

**Šepetys** – įrankis, skirtas šveisti ir valyti. Šepetį sudaro pagrindas (iš medžio, metalo arba plastiko), šveičiančioji dalis (natūralus arba dirbtinis pluoštas, viela) ir rankena arba laikiklis.

Didžioji dalis šepečių šiais laikais gaminami pramoniniu būdu. Anksčiau tai buvo specialių amatininkų cechų darbas. Kai kuriose šalyse šepečių gamyba tebelaikoma amatu.

## Šepečių panaudojimas buityje

Buityje šepečiai daugiausia naudojami patalpoms valyti. Taip pat yra batų šepečiai, kriauklių ir klozetų valymo šepečiai. Šepečiai naudojami ir degėsiams arba pridžiūvusio maisto likučiams nuo indų valyti.

## Šepečių panaudojimas pramonėje ir amatuose
Apdirbamojoje pramonėje naudojami „techniniai šepečiai“, kurių yra įvairiausių rūšių. Skirtingai nuo rankinių šepečių, pramoniniai šepečiai įstatomi į specialius įrankius arba mašinas.

Pagrindinės šepečių pramoninio panaudojimo sritys:
* Mechaniškai apdirbamų detalių šlifavimas.
* Paviršių apdirbimas (rūdžių, lako nuėmimas, poliravimas, paviršiaus struktūros keitimas).
* Valymas.

## Taip pat skaitykite
* Vielinis šepetys
* Teptukas
Ploješčio CSU Asesoft

**Ploješčio CSU Asesoft** – Rumunijos krepšinio klubas, įkurtas 1998 m. Komandos spalvos: mėlyna, geltona ir balta. Namų rungtynes ekipa žaidžia *Sala Sporturilor Olimpia* arenoje, talpinančioje 4000 žiūrovų.

## Pasiekimai

* Rumunijos čempionai: 11 (2004, 2005, 2006, 2007, 2008, 2009, 2010, 2012, 2013, 2014, 2015)
* Rumunijos taurės laimėtojai: 6  (2004, 2005, 2006, 2007, 2008, 2009)
* Rumunijos supertaurės laimėtojai: 2014
* FIBA Europos Iššūkio taurės laimėtojai: 2005

## Nuorodos

* Oficialus puslapis 
* FIBA Europe puslapis apie komandą
* eurobasket.com puslapis apie komandą
Kilimas

**Kilimas** – stačiakampio formos austinės tekstilės gaminys.

Kilimas skirtas patalpų grindims ir sienoms puošti. Musulmonai kilimėlius naudoja melsdamiesi.

Kilimai būna ir odiniai (iš karvės, kiaulės ar kitos odos), bei kailiniai (dažyti arba natūralūs). Odinių kilimų priežiūra kiek sudėtingesnė, negalima jiems leisti sudrėkti arba laikyti ten, kur labai karšta. Taip pat reikalinga atitinkama priežiūra, kad odinis kilimas išliktų estetiškas.

**Kilimo istorija**

Kilimus žmonės austi pradėjo Centrinėje Azijoje, kur klajoklių gentys savaip turėjo spręsti būsto apšiltinimo, jo transportavimo ir jaukaus interjero kūrimo problemas. Pasistatę palapinę ir patiesę kilimą ant smėlio jos viduje, klajokliai galėjo gyventi jaukiai ir patogiai.

Seniausias kilimas saugomas Ermitaže Sankt Peterburge. Šiam kilimui jau – apie 7000 metų.

Egipto faraonų kapavietėse randami kilimai rodo, kad jau tais laikais jie buvo populiarūs.

XV amžiuje Persijoje (dabartinis Irakas Iranas) įvyksta tikra revoliucija kilimų gamyboje – išplečiama jiems naudojamų medžiagų gama ir įsigali augalinių raštų įvairovė.

Europa kilimus atrado išplitus prekybai. Industrinio perversmo metu buvo sukurtos staklės, galinčios kilimus gaminti masiškai.
Peleninė

**Peleninė** – paprastai plokščias indas, į kurį rūkantieji krato rūkalų pelenus bei užgesina ir išmeta nuorūkas. Peleninės paprastai gaminamos iš stiklo, keramikos ir metalo.

Įprasčiausia peleninės forma yra negilus indas su plokščiu pagrindu, statomas ant stalo. Daugelis peleninių turi pusapvalias išpjovas ar pusapvalius lovelius, į kuriuos galima padėti degančias cigaretes ar cigarus. Ispanijoje gaminamos peleninės, kurios susideda iš dviejų susisiekiančių dalių, apatinė dalis užpildoma vandeniu. Peleninės taip pat montuojamos automobiliuose bei viešose vietose.

Peleninės dažnai naudojamos reklamai – ant jų reklamuojami prekiniai ženklai.

## Peleninių pakaitalai
* Biologinėse ir pan. laboratorijose kaip pelenines dažnai naudoja Petri lėkšteles.
* Kai nėra peleninės ir pelenų negalima nukratyti ant grindų, kaip vienkartinę peleninę kartais naudoja iš popieriaus susuktą tūtelę ar tuščią cigarečių pakelį.
Stirbaičiai (Žygaičiai)

**Stirbaičiai** – buvęs kaimas Tauragės rajono savivaldybėje, 4 km iki Aukštupių. 

## Istorija

Rašytiniuose šaltiniuose minimas nuo 1561 m. Stirbaičiuose yra senos kaimo kapinės, jose buvo laidojama iki Pirmojo pasaulinio karo, koplytstulpis su šv. Agotos skulptūra. Kaime stovi kryžius 1950 m. žuvusiems Jūros būrio partizanams atminti. Taip pat yra G. ir V. Butkų egzotinių gyvūnų kolekcija.

Gyvų liudininkų teigimu, II pasaulinio karo metu šiame kaime ir jo apylinkėse buvo susirėmimai. 

## Gyventojai

## Šaltiniai
Raúl López

**Raulis Lopezas** (g. 1980 m. balandžio 15 d. Vike) – Ispanijos krepšininkas, olimpietis. Rungtyniavo Bilbao Berri komandoje.

## Pasiekimai

* 1999 m. Pasaulio jaunimo čempionas
* 2001 m. ACB lygos Visų žvaigždžių rungtynių dalyvis
* 2001, 2007 m. Ispanijos taurės vicečempionas
* 2001 m. Ispanijos lygos vicečempionas
* 2001 m. Europos čempionato trečios vietos laimėtojas
* 2007 m. ULEB taurės laimėtojas

## Šaltiniai
Kolka

**Kolka** (, ) – gyvenvietė Latvijoje, Kurše, Kolkos rage (tarp Baltijos jūros ir Rygos įlankos), Kolkos valsčiaus centras. Kolka – vienas iš Lyvių pakrantės kaimų. Manoma, kad kaimo pavadinimas gali būti skolinys iš estų kalbos *kolk* 'įlanka, užutekis'.

Yra pagrindinė ir muzikos mokyklos, kultūros namai, biblioteka, paštas, Kolkos lyvių susirinkimų namai, švyturys, liuteronų, katalikų bažnyčios bei stačiatikių cerkvė, viešbutis, restoranas, vaistinė, kelios parduotuvės, degalinė, visą parą veikiantis bankomatas.

Kolka – viena iš nedaugelio Latvijos vietų, kur nuo terciaro periodo išlikę kukmedžiai.

## Istorija

Kolka – senas Kuršo lyvių kaimas. Pirmosios žinios apie Kolkos ragą (*Tumisnis*) siekia vikingų laikus (VIII a. – XI a.), yra išlikęs užrašas runomis Mervalos akmenyje. Kai kurių istorikų manymu, apytiksliai 1050 m. po danų įsiveržimo į Kuršą, vienas iš katalikų misionierių sausumos rage pastatė bažnyčią. Po 1161 m. karalius Abelis Danijos Lundo bažnyčios kanauninką Ernemordą paskyrė Kuršo vyskupu. Iki XIII a. Ruojos apylinkės įėjo į lyvių gyvenamą Vanemos žemę. Rašytiniuose šaltiniuose pirmą kartą ji minima 1387 m. Rygos arkivyskupo pranešime kaip uostas ir prekybos centras, tuo metu drauge su Ruonių sala ji priklausė Rygos arkivyskupijos Dundagos parapijos valdoms. 1434 m. ši teritorija buvo prijungta prie Kuršo vyskupijos žemių.

1855 m., per Krymo karą, anglų karo laivas sunaikino Kolkos bažnyčią ir kaimą. 1864 m. Rusijos imperijos karinis laivynas Kolkoje pastatė švyturį. 1975 ir 1985 m. jis buvo renovuotas. Yra išlikę ir XIV a. senojo švyturio griuvėsiai. 1935 m. Kolkoje gyveno 343 žmonės. 1945 m. Kolka tapo sodžiaus (vėliau – valsčiaus) centru. Kolka išaugo pokario metais, kai ji buvo žvejų kolūkio „Laisvasis žvejys” () centru (1974 m. susijungė su Ruojos kolūkiu „Banga”).

Šioje gyvenvietėje 1995 m. buvo daugiausia lyvių visoje Lyvių pakrantėje: tais metais iš 186 Latvijos lyvių 53 gyveno Kolkoje.

## Įžymūs žmonės
Kaime gimė:
* Andrejus Štaleris (1866–1943) – pirmasis lyvių mėnraščio *[[Līvli]]* redaktorius (1931–1933).
* Ema Hausmanė (1888–1975) – lyvių kalbos ir tautosakos pateikėja.
* Oskaras Staltas (1903–1992) – jūrų kapitonas, vienas iš lyvių ansamblio „Līvlist“ steigėjų.

## Šaltiniai

## Nuorodos
* Lyvių pakrantės kaimai 1902–1927 m. fotografijose
* www.kolka.info
* Miestelio vaizdas iš oro
Jo jo

**Jo jo** - plastikinis, medinis arba metalinis žaislas. Tai disko pavidalo sunki ritė, ant kurios suvyniota virvutė, kurios gale gali būti laikiklis ar kilpa viduriniam pirštui.

Jo jo paleidžiamas taip: į kilpą įneriamas vidurinis pirštas, o kitais pirštais laikoma virvutė. Tada paleidžiamas diskas, kuris krisdamas įsisuka, virvelė išsivynioja. Kai diskas pasiekia žemiausią tašką jis toliau iš inercijos sukasi ir virvutę vėl ima suvynioti ir vyniodamas ją vėl kyla aukštyn. Reikiamu momentu timptelėjus už laikiklio disko kilimas aukštyn paspartinamas, todėl virvutė vėl susivynioja kaip buvo prieš diskui krentant žemyn, tik priešinga kryptimi. Tada diskas vėl krinta žemyn ir ciklas kartojasi.
Amsterdam (krepšinio klubas)

**Amsterdam** – Nyderlandų krepšinio klubas, įsikūręs Amsterdamo mieste. Klubas egzistuoja nuo 1995 m. Per šį laiką ekipa spėjo laimėti 5 nacionalinius čempionatus.

## Pasiekimai

* Nyderlandų čempionas: 1999, 2000, 2001, 2002, 2005, 2008, 2009

## Nuorodos

* Oficialus puslapis
Skiržemė (Tauragė)

**Skiržemė** – kaimas Tauragės rajono savivaldybėje, 5 km į šiaurės vakarus nuo Sartininkų. Seniūnaitijos centras.

## Gyventojai

## Šaltiniai

## Nuorodos
*
Užšešuviai (Tauragė)

**Užšešuviai** – kaimas Tauragės rajono savivaldybėje, 7 km iki Batakių. Kaime gyventojų nebėra.  Užšešuviuose yra paminklas 1945 m. trims žuvusiems partizanams. Paminklas betoninis su akmeniniu kryžiumi viršuje. Pastatytas 1995 m. Statybų vadovas – Steponas Strainys.

## Gyventojai

## Šaltiniai
Absurdizmas

**Absurdizmas** – filosofijos teorija, teigianti, kad žmonijos pastangos suvokti visatos, gyvenimo prasmę neišvengiamai bus bevaisės, ir todėl tokios pastangos yra absurdiškos. Pasak absurdistų, tokia prasmė, iš žmogaus perspektyvos, išvis neegzistuoja. Absurdas šiame kontekste reikštų ne „logiškai neįmanomą“, bet greičiau „žmogiškai neįmanomą“.

Absurdizmas siejamas su egzistencializmu, nors nėra tapatūs. Absurdizmo sąvokos pradininku laikomas XIX a. danų filosofas Sorenas Kirkegoras. Kaip atskira įsitikinimų sistema absurdizmas kilo iš egzistencialistinio judėjimo, prancūzų filosofui ir rašytojui Alberui Kamiu atsiskyrus nuo šios filosofinės krypties ir išleidus „Sizifo mitą“. Laikotarpis po Antrojo pasaulinio karo sudarė sąlygas tolesniam absurdistų požiūrių skatinimui bei vystymuisi, ypatingai Prancūzijoje.

## Gyvenimo prasmė
Pagal absurdizmo teoriją, žmonės tradiciškai stengiasi surasti savo gyvenimo prasmę. Vieniems tokie ieškojimai baigiasi santykinai dvejopai: arba prieinama prie išvados, kad gyvenimas yra beprasmis, ir vienintelis tikras dalykas yra tai, kas yra *čia* ir *dabar*, arba „tuštuma“ užpildoma tam tikru tikslu, dažnai pavestu aukštesnės jėgos, kaip kad tikėjimas Dievu. Tačiau tokiu atveju, atradus žmogaus prasmę, gali iškilti klausimas, kokia paties Dievo prasmė. Pasak Kirkegoro, žmogui suvokiamo Dievo tikslo (prasmės) nėra, dėl to tikėjimas Dievu yra absurdiškas.

Kai kurie žmonės, susidūrę su beprasmiškumo suvokimu, gali rinktis savižudybę, nes tokia baigtis jų supratimu tėra neišvengiamos lemties paspartinimas ir pripažinimas, kad gyvenimas nėra vertas gyventi. Albero Kamiu „Sizifo mite“ parodoma, kad savižudybė negali būti tinkamas sprendimas, kadangi jei gyvenimas yra tikrai absurdiškas, tai kovojimas su absurdu yra dar didesnis absurdas; todėl žmogus turėtų gyventi susitaikydamas su faktu, kad gyvena pasaulyje, neturinčiame tikslo.

Pagal Kamiu, gyvenimas vertas gyventi dėl grožio, kurį jis suteikia žmogui. Žmogus gali susikurti savo gyvenimo prasmę, kuri nebūtinai būtų esminė, tačiau suteiktų tikslus, kurių jis galėtų siekti, nors ir su suvokimu, kad ta prasmė išgalvota.

## Kritika
Logoterapija gali būti klasifikuojama kaip absurdizmo priešprieša. Šios krypties požiūriu, gyvenimas turi prasmę bet kokiomis aplinkybėmis, netgi ypatingai nepavydėtinomis ar liūdnomis; žmogaus pagrindinė motyvacija gyventi susidaro iš jo valios surasti gyvenimo prasmę; kiekvienas turi laisvę atrasti prasmę savo veiksmuose, patirtyje ar vien pozicijoje, kurią pasirenka priverstas kentėti.

## Nuorodos
* New Absurdist svetainė 
* Absurdizmo žurnalas
Vilkaviškio Palaimintojo Jurgio Matulaičio kunigų seminarija

**Vilkaviškio Palaimintojo Jurgio Matulaičio kunigų seminarija** – iki 2005 m. veikusi Lietuvos aukštoji mokykla, rengusi katalikų dvasininkus.

## Istorija

1926 m. įkūrus Vilkaviškio vyskupiją, nuspręsta atidaryti ir kunigų seminariją. Iš pradžių seminarija glaudėsi Gižų dvaro rūmuose, o 1930 m. perkelta į naujas patalpas Vilkaviškyje.

1944 m. dėl sovietų okupacijos seminarijos veikla sustabdyta, dalis klierikų pasitraukė į Vokietiją, kiti persikėlė į Kauno seminariją.

1989 m. pasiryžta atkurti kunigų seminariją. 1997 m. seminarijos globėju pasirinktas palaimintasis Jurgis Matulaitis, o pati seminarija veiklą pradėjo 1999 m. Marijampolėje, J. Bendoriaus g. 3.

Pasibaigus 2004–2005 mokslo metams, dėl labai mažo klierikų skaičiaus, vyskupijos vadovybė nusprendė uždaryti seminariją, o visus mokinius perkelti į Kauno kunigų seminariją.

## Šaltiniai

## Nuorodos

* Vilkaviškio seminarijos istorija